
	
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-289-25-093

	Днес, 10.09.2025 г., Комисията за противодействие на корупцията /КПК/, в състав:

	За председател: Антон Славчев
	Член: Антоанета Цонкова
	Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-137 от 05.05.2025 г. на Комисията за противодействие на корупцията /КПК/ по сигнал с вх. № С-289/29.04.2025 година. 
Производството е образувано против Станислав ****** Кимчев - заместник - кмет на Община Б.
 По същество в сигнала сe твърди, че Станислав ****** Кимчев е заместник - кмет по култура, спорт и туризъм в Община Б. и участва като режисьор, сценограф и костюми в театралната постановка „******“, финансирана от Община Б. Участието на Кимчев, като заместник – кмет, в процеса на определяне на културните проекти и тяхното финансиране, в които и той самият участва като творческо лице, поставя под въпрос неговата неутралност и обективност при вземането на решения относно отпускане на общински средства.
С писмо с вх.№ КПК-2010-2/24.06.2025 г. на КПК от заместник - кмета на Община Б. А.И., са получени следните доказателства: Заповед № 624-ЧР-Д/22.12.2023 г., Трудов договор № 625-ЧР-Д/22.12.2023 г. и допълнително споразумение към него, Заповед № 87-ЧР/18.01.2024 г., Решение № 45 по Протокол № 2/15.02.2024 г. на Общински съвет Б., План – сметка № 17 за реализацията на постановката „******“ с приложение, Доклад с рег. № 53-00-910/10.10.2024 г., 9 бр. платежни нареждания, 4 бр. сметки за изплатени суми, 4 бр. граждански договори, 5 бр. фактури.
Служебно е извършена справка в НБД „Население“, в Търговски регистър и регистър на юридическите лица с нестопанска цел /ТРРЮЛНЦ/, на сайта на Община Б.

От събраните в хода на административното производство доказателства Комисията установи следното от фактическа страна:

Производството е образувано по повод сигнал, подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена, адрес и телефон, и е подписан.
На 22.12.2023 г. кметът на Община Б. е издал Заповед № 624-ЧР-Д/ 22.12.2023 г. с която е назначил Станислав ****** Кимчев на длъжност „заместник – кмет по култура“ на Община Б. за срока на мандата му. На 22.12.2023 г. кметът на Община Б. е сключил Трудов договор № 625-ЧР-Д/22.12.2023 г. със Станислав Кимчев. Към Трудовия договор е сключено едно Допълнително споразумение с № 58-ЧР-Д/17.01.2024 г. за определяне на допълнително месечно възнаграждение за придобит трудов стаж и професионален опит. Със Заповед № 87-ЧР/18.01.2024 г. кметът на Община Б. е определил функциите на Станислав Кимчев, в качеството му на заместник – кмет, а именно: да ръководи, координира и контролира дейността на направление „Култура“, да ръководи и координира работата по изпълнение на проекти в областта на културата, спорта и туризма и др. В писмо с вх.№ КПК-2010-2/24.06.2025 г. на КПК от заместник - кмета на Община Б. е посочено, че съгласно чл. 39 от ЗМСМА при назначаването на заместник – кметове, кметът на общината определя техните функции. За длъжността „заместник – кмет“ не се утвърждава длъжностна характеристика.
С Решение № 45 по Протокол № 2 от 15.02.2024 г. на Общински съвет Б. е приет бюджета и плана за финансиране на капиталовите разходи за 2024 г. и е актуализирана бюджетната прогноза за местните дейности за периода 2025 г. – 2026 г. на Община Б. В Приложение № 2а „Бюджет на разходите за местните дейности за 2024 г.“, прието с посоченото Решение № 45, във функция 7 „Култура, спорт, почивни дейности и религиозно дело“, Дейност 736 „Оперно – филхармонични дружества и опери“, е одобрен бюджет в размер на 1 444 139 лв. Разпореждането с бюджета в системата на първостепенния разпоредител се осъществява от кмета на Общината. В писмо с вх.№ КПК-2010-2/24.06.2025 г. на КПК от заместник - кмета на Община Б. е посочено, че в бюджета са разчетени средства за възнаграждения, осигурителни вноски, СБКО, обезщетения с характер на възнаграждения и издръжка за дейността на „Камерна опера – Б.“.
Видно от сайта на Община Б. „Камерна опера Б.“ създадена през 1972 и функционира под различни наименования. „Камерна опера Б.“ е единственият в страната професионален музикално – сценичен институт, който работи в областта на малката оперна форма. В съвременната българска култура изгражда свои идейно – художествени и естетически принципи: създаване на нов по вид оперен театър със свой облик, който да разкрива художествен експеримент в областта на камерната форма на оперния жанр; вникване в идеите, принципите и стиловите особености на камерната оперна драматургия, тесен контакт с публиката и разкриване в детайл психологията на характерите; синтетична и пълна изява на актьора – певец, солистични интерпретаторски възможности на артистите – оркестранти; изработване и реализиране целенасочена програма за системна работа и контакти с най-младите зрители; даване сценичен живот на нови непознати оперни образци от световната музикална съкровищница, създаване и утвърждаване на нова репертоарна естетика в страната; да стане важен реален стимул и база на българските композитори за създаване на национална камерна оперна литература.
Видно от писмо с вх.№ КПК-2010-2/24.06.2025 г. на КПК от заместник - кмета на Община Б., постановката „******“, с режисьор Станислав Кимчев, е създадена по повод 50 – годишния юбилей на Камерната опера през м. септември 2022 г. По това време Кимчев не е изпълнявал функциите на заместник – кмет на Община Б., или каквато и да е друга длъжност в администрацията.
По преписката е приложена План – сметка № 17 за реализация на постановката „******“ с премиера на 19.09.2024 г. в зала „Камерна опера“, изготвена от директора на „Камерна опера Б.“ и съгласувана от Станислав Кимчев, в качеството му на заместник – кмет „Култура, спорт и туризъм“. План – сметка № 17 е утвърдена от кмета на Община Б. В нея са посочени предвидените средства за разход за граждански договори, реклама, външни услуги и сценография и реквизити, на обща стойност 4 473,74 лева. Към План – сметка № 17 е приложен Доклад с вх. № 53-00-910/10.10.2024 г. на Община Б., от директора на „Камерна опера Б.“, съгласуван от Станислав Кимчев, в качеството му на заместник – кмет „Култура, спорт и туризъм“ и утвърден от кмета на Община Б., в който са посочени разходите по план - сметката. В Приложение към План – сметка № 17 са посочени лицата, с които са сключени граждански договори за участие в постановката, които са приложени по преписката. 
На 09.09.2024 г. кметът на Община Б. е сключил Граждански договор № 111/09.09.2024 г. с Б.Ц.Ц. за участие като артист – солист баритон в постановката „******“, която ще се състои на 19.09.2024 г. Договорът е съгласуван от Станислав Кимчев, в качеството му на заместник – кмет „Култура, спорт и туризъм“. Сумата по Договора е изплатена с платежно нареждане от 21.11.2024 г., потвърдено от кмета на Община Б. На 09.09.2024 г. кметът на Община Б. е сключил Граждански договор № 112/09.09.2024 г. с П.Д. за участие като оркестрант – валдхорна в постановката „******“, която ще се състои на 19.09.2024 г. Договорът е съгласуван от Станислав Кимчев, в качеството му на заместник – кмет „Култура, спорт и туризъм“. Сумата по Договора е изплатена с платежно нареждане от 21.11.2024 г., потвърдено от кмета на Община Б. На 09.09.2024 г. кметът на Община Б. е сключил Граждански договор № 113/09.09.2024 г. с М.З. за участие като артист в постановката „******“, която ще се състои на 19.09.2024 г. Договорът е съгласуван от Станислав Кимчев, в качеството му на заместник – кмет „Култура, спорт и туризъм“. Сумата по Договора е изплатена с платежно нареждане от 21.11.2024 г., потвърдено от кмета на Община Б. На 09.09.2024 г. кметът на Община Б. е сключил Граждански договор № 123/09.09.2024 г. с А.Т. за фото и видеозаснемане на постановката „******“, която ще се състои на 19.09.2024 г. Договорът е съгласуван от Станислав Кимчев, в качеството му на заместник – кмет „Култура, спорт и туризъм“. Сумата по Договора е изплатена с платежно нареждане от 21.11.2024 г., потвърдено от кмета на Община Б.
По преписката са приложени фактури и платежни нареждания за извършени разходи във връзка с материалното обезпечаване на постановката, които са подписани от кмета на Община Б..
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Станислав Кимчев и Б.Ц.Ц., П.Д., М.З. и А.Т. От справка в ТРРЮЛНЦ не се установява съвместно участие в капитала на търговски дружества между Станислав Кимчев и посочените лица.
В писмо с вх.№ КПК-2010-2/24.06.2025 г. на КПК заместник - кметът на Община Б. изрично е удостоверил, че Станислав Кимчев не е издавал други актове и не е сключвал договори, в качеството му на заместник – кмет, освен посочените по-горе, както и не е получил възнаграждение във връзка с реализацията на постановката „******“ на 19.09.2024 г. в зала Камерна опера.

При така установената фактическа обстановка Комисията стигна до следните правни изводи:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Станислав ****** Кимчев, в качеството си на заместник - кмет на Община Б., е лице, заемащо публична длъжност по смисъла на чл. 6, ал. 1, т. 32 от ЗПК, предвид което компетентна да разгледа подадения сигнал е КПК. 
Видно от събраните по преписката доказателства, Станислав Кимчев, в качеството си на заместник – кмет „Култура, спорт и туризъм“ на Община Б., е упражнил правомощия по служба като е съгласувал: План – сметка № 17 и приложения към нея Доклад с вх. № 53-00-910/10.10.2024 г. на Община Б.; Граждански договор № 111/09.09.2024 г. с Б.Ц.Ц. за участие като артист – солист баритон в постановката „******“; Граждански договор № 112/09.09.2024 г. с П.Д. за участие като оркестрант – валдхорна в постановката „******“; Граждански договор № 113/09.09.2024 г. с М.З. за участие като артист в постановката „******“; Граждански договор № 123/09.09.2024 г. с А.Т. за фото и видеозаснемане на постановката „******“. 
В писмо с вх.№ КПК-2010-2/24.06.2025 г. на КПК заместник - кметът на Община Б. изрично е удостоверил, че Станислав Кимчев не е получил възнаграждение във връзка с реализацията на постановката „******“ на 19.09.2024 г. в зала Камерна опера, от което следва изводът, че не е налице частен интерес и облага за Станислав Кимчев. Липсата на облага и частен интерес води до липсата на конфликт на интереси.
За пълнота е изследван въпроса за наличие на свързаност с лицата, с които са сключени граждански договори за участие в постановката „******“. От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Станислав Кимчев и Б.Ц.Ц., П.Д., М.З. и А.Т. От справка в ТРРЮЛНЦ не се установява съвместно участие в капитала на търговски дружества между Станислав Кимчев и посочените лица. Предвид изложеното не могат да се обосноват икономически зависимости между Станислав Кимчев и посочените лица. Следва изводът, че липсва свързаност по смисъла на §1, т. 9, от ДР на ЗПК, на тези основания.
Наличието на конфликт на интереси се предпоставя от установяването по надлежния ред, че лицето, заемащо публична длъжност, упражнява свое правомощие с цел постигане на облага с материален или нематериален характер или с действията си по отношение на свързано с него лице поставя същото в по-благоприятно положение в сравнение с останалите, като му осигурява подкрепа, предимство, избягване на загуба или неблагоприятно събитие и др. Поради обстоятелството, че не се установи свързаност, Станислав Кимчев, в качеството си на заместник – кмет на Община Б., е упражнил посочените по-горе правомощия при липса на частен интерес и облага, както лично за него, така и за свързано с него лице. 
Освен това следва да се отбележи фактът, че видно от писмо с вх.№ КПК-2010-2/24.06.2025 г. на КПК от заместник - кмета на Община Б., в бюджета на Общината са разчетени средства за възнаграждения, осигурителни вноски, СБКО, обезщетения с характер на възнаграждения и издръжка за дейността на „Камерна опера – Б.“. В Приложение № 2а „Бюджет на разходите за местните дейности за 2024 г.“, прието с посоченото Решение № 45, във функция 7 „Култура, спорт, почивни дейности и религиозно дело“, Дейност 736 „Оперно – филхармонични дружества и опери“, е одобрен бюджет в размер на 1 444 139 лв. Разпореждането с бюджета в системата на първостепенния разпоредител се осъществява от кмета на Общината. От събраните по преписката доказателства не се установява, Станислав Кимчев да се е разпореждал с бюджетни средства на Община Б., в своя полза или в полза на свързани с него лица.
Всички тези факти и обстоятелства, в своята съвкупност, водят до извода, че са налице две от предпоставките от общия състав на конфликта на интереси по отношение на Станислав Кимчев, в качеството му на заместник – кмет на Община Б., а именно: лице, заемащо публична длъжност и упражнени правомощия по служба. Не е налице обаче частен интерес от упражнените правомощия за лицето, заемащо публична длъжност и за свързано с нея лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси.
Комисията е направила своите изводи на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Станислав ****** Кимчев, ЕГН ******, заместник - кмет на Община Б., и лице, заемащо публична длъжност по смисъла на чл. 6, ал.1, т.32 от ЗПК, във връзка със съгласуване на: План – сметка № 17 и приложения към нея Доклад с вх. № 53-00-910/10.10.2024 г. на Община Б.; Граждански договор № 111/09.09.2024 г., Граждански договор № 112/09.09.2024 г., Граждански договор № 113/09.09.2024 г. и Граждански договор № 123/09.09.2024 г., поради липса на частен интерес, негов или на свързано с него лице. 
Препис от решението да се изпрати на Окръжна прокуратура - Б., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

